פגשנו את אביגדור ליברמן בשבתרבות בתל-אביב, שם ניסה יו"ר ישראל ביתנו להיזכר במהלכים שקידם בעשרים שנותיו בפוליטיקה, התחייב שלא לתמוך בפיזור הכנסת ה-22 - וגם נראה שאולי הצלחנו להפחיד אותו: אחרי הבחירות הוא יישאר בישראל (אבל עם טלפון סגור)
לאחרונה הודענו כי ננסה לעקוב אחרי אביגדור ליברמן לאחר הבחירות, ותהינו אם יטוס שוב לווינה – היעד אליו נסע מספר פעמים בעבר אחרי מערכות בחירות. המטרה הייתה להבין מה הוא עושה שם ועם מי הוא נפגש. כדי לחסוך בעלויות הטיסה והמעקב המקצועי, החלטנו קודם לברר את הסוגיה עוד בישראל – וניצלנו אירוע "שבתרבות" שהתקיים אתמול בשכונת צהלה בתל אביב בשביל לשאול אותו על כך. "לצערי אחרי הבחירות אני הולך לנוקדים לישון, ולשמחתי אני מתכונן שם מיד אחרי הבחירות לחתונה של הבן שלי – בישראל. זה כנראה יהיה שבוע עסוק מאוד אבל אני אסגור את הטלפון שלא יפריעו לי". בנוסף, אחרי שליברמן וסיעת ישראל ביתנו הצביעו בעד הצעת הליכוד לפיזור הכנסת ה-21, רצינו לוודא שלא נלך לבחירות בפעם השלישית. "אין שום סיכוי – אף אחד לא ילך לבחירות פעם שלישית. נתניהו גרר פעמיים את המדינה לבחירות. אחרי הבחירות באפריל הוא ניסה להקים ממשלה ולא הצליח. במקום להעביר את האפשרות להקים ממשלה למישהו אחר, הוא הגיש פעם שניה חוק לפיזור הכנסת. אף אחד לא יתמוך בפיזור הכנסת הפעם השלישית. תהיה ממשלה עם נתניהו או בלי נתניהו אבל תהיה ממשלה".  במהלך השיחה נשאל על ידי מנחת האירוע, העיתונאית נורית קנטי (גל"צ), אם יתמוך בחוק חסינות ופסקת התגברות. ליברמן סרב לתת תשובה חד משמעית, אך טען כי לדעתו יהיו בליכוד כמה מתנגדים לחוקים: "ממה שאני רואה, לפחות כמה וכמה אנשים טובים מתוך הליכוד יתנגדו גם לחסינות וגם לפסקת ההתגברות". כשנשאל שוב אם יתמוך בחקיקה, השיב כי "לא ראיתי את חוק החסינות ולא את פסקת ההתגברות. יש מה לשפר במערכת המשפט […] אבל אין חוק כזה ולא צריך להתייחס למה שאין. אין ולא יהיה, נקודה". בנוסף התבקש לספר על מהלך שהוביל בשנותיו הרבות בכנסת – כזה שהוא גאה בו במיוחד. "התקלת אותי אבל אני אנסה. אני בטח לא זוכר את כל מה שעשינו ב-20 שנה אבל אני זוכר את הצעת החוק הראשונה שהעברתי לכנסת ב-99, חוק פטור מתשלום לתרופות לכל הגמלאים, לכל אלו שחיים מהבטחת הכנסה ועולים עד 3 שנים בארץ". בנוסף סיפר ליברמן על הישגים מתקופתו במשרד התשתיות והאנרגיה ובמשרד התחבורה. למרות שהוא מדבר על הנושא בלי סוף – לא מצא ליברמן הישג להזכיר בתחום הדת והמדינה. נותרו יומיים לבחירות: נצלו את הזמן לפגוש מועמדים ומועמדות ולשאול אותם את השאלות הקשות שמעניינות אתכם! ומה יהיה עם הטיסה לווינה? אם ליברמן אכן מתכנן להישאר בארץ – מעולה. אם בכל זאת יטוס, ננסה לחקור מה הוא עושה שם: הצטרפו אלינו למסע שקיפות חוצה מדינות.  